Diari Oficial de la Generalitat Valenciana


Sumari del DOGV 6391, del 05-11-2010 (2010/11952)

ORDRE 21/2010, de 27 d'octubre, de la Conselleria de Benestar Social, per la qual es convoca la I edició del Premi Empreses Sàvies, en el marc de les polítiques d'igualtat d'oportunitats del Consell.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6391

Data del DOGV
:   05-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/11021


Data del document
:   27-10-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 21/2010, de 27 d'octubre, de la Conselleria de Benestar Social, per la qual es convoca la I edició del Premi Empreses Sàvies, en el marc de les polítiques d'igualtat d'oportunitats del Consell.
[2010/11171]
L'article 14 de la Constitució Espanyola disposa que els espanyols són iguals davant de la llei, sense que puga prevaldre cap discriminació, entre d'altres qüestions per raó de sexe, i l'article 9.2 atribuïx als poders públics el deure de promoure les condicions perquè la igualtat de l'individu i dels grups en què s'integra siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.
D'acord amb el que establix la Constitució Espanyola, l'Estatut d'Autonomia de la Comunitat Valenciana determina en l'article 10.3 que l'actuació de la Generalitat se centrarà primordialment en determinats àmbits, entre els quals es troba la igualtat de drets d'hòmens i dones en tots els àmbits, en particular en matèria d'ocupació i treball.
La Llei 9/2003, de 2 d'abril, de la Generalitat, per a la Igualtat entre Dones i Hòmens, disposa en l'article 20.1 que l'administració autonòmica incentivarà les empreses que establisquen plans d'igualtat que tinguen com a objecte corregir les desigualtats de gènere, incorporen mesures innovadores per a fer realitat la igualtat en la seua organització i proporcionen servicis que faciliten la conciliació de la vida familiar i laboral del personal al seu servici. En desplegament del precitat article, el Decret 133/2007, de 27 de juliol, del Consell, establix les condicions i els requisits per al visat dels plans d'igualtat de les empreses de la Comunitat Valenciana.
La Llei Orgànica 3/2007, de 22 de març, per a la igualtat efectiva de dones i hòmens, obliga les empreses a adoptar mesures dirigides a evitar qualsevol discriminació laboral entre dones i hòmens
La Directiva 2006/54/CE, del Parlament Europeu i del Consell, de 5 de juliol de 2006, es referix a l'aplicació del principi d'igualtat d'oportunitats i igualtat de tracte entre hòmens i dones en assumptes d'ocupació i treball.
El Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de la Dona i per la Igualtat, entre d'altres funcions, elaborar, promoure i executar les mesures necessàries per a fer efectiu el dret d'igualtat de tractament i d'oportunitats entre dones i hòmens amb independència de la seua circumstància i condició, i promoure la seua participació en totes les esferes de la vida política, civil, laboral, econòmica, social i cultural de la Comunitat Valenciana.
En virtut d'això, en compliment d'allò que estipula l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i fent ús de les facultats que em conferixen l'article 28.e) de la Llei 5/1983, de 30 de desembre, del Consell, i el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
Constituïx l'objecte de la present ordre la convocatòria de la I edició del Premi Empreses Sàvies, dirigit a reconéixer i distingir les empreses de la Comunitat Valenciana que destaquen per les seues polítiques d'igualtat d'oportunitats i conciliació, i l'aprovació de les bases per les quals es regirà la dita convocatòria, que figuren com a annex I.
Article 2. Dotació econòmica
1. Esta convocatòria es finançarà amb càrrec al capítol IV del pressupost de gastos de la Generalitat per a l'exercici 2010, programa 323.10, Promoció de la Dona, línia de subvenció T 6464, per import global màxim de deu mil euros (10.000?).
2. El concurs té una dotació màxima de 10.000 euros, d'acord amb la distribució següent:
Modalitat A: 6.000 €. Empreses de capital privat que desenrotllen la seua activitat en la Comunitat Valenciana i compten amb menys de 250 treballadors/es.
Modalitat B: 4.000 €. Empreses de capital públic o empreses de capital privat que desenrotllen la seua activitat en la Comunitat Valenciana i compten amb més de 250 treballadors/es.
A més, es podran concedir mencions honorífiques, sense dotació econòmica, a les candidatures presentades i no premiades a criteri del jurat.
3. El jurat podrà proposar que es deixe desert el premi en qualsevol de les seues modalitats, mitjançant un acord motivat.
Article 3. Cofinançament
1. El premi està subvencionat per la Conselleria de Benestar Social, a través de la Direcció General de la Dona i per la Igualtat, i cofinançat pel Fons Social Europeu amb el Programa Operatiu 2007-2013, havent de sotmetre's al Reglament número 1.828/2006, de 8 de desembre (DOUE 27.12.2006), i al preceptiu pla de comunicació, segons el que disposa la secció primera del capítol II del reglament sobre les activitats d'informació i publicitat que han de dur a terme els estats membres en relació amb les intervencions dels Fons Estructurals.
2. Les candidatures premiades apareixeran en la llista pública prevista en l'article 7 apartat 2 lletra d del precitat reglament.
Article 4. Règim de minimis i exclusions
Els premis concedits en virtut d'esta ordre no necessiten notificació a la Comissió Europea, per no reunir tots els requisits de l'apartat u de l'article 107 del Tractat de Funcionament de la Unió Europea, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament CE 1998/2006, de 15 de desembre de 2006, relatiu a les aplicació dels articles 87 i 88 del Tractat a les ajudes de minimis.
Les ajudes no podran concedir-se a empreses dels sectors següents:
a) Pesca i agricultura segons es regulen en el Reglament (CE) núm. 104/2000 del Consell.
b) Producció primària dels productes agrícoles que figuren en la llista de l'annex I del Tractat.
c) Transformació i comercialització dels productes agrícoles que figuren en la llista de l'annex I del Tractat en els casos següents:
- Quan l'import de l'ajuda determine en funció del preu o de la quantitat dels dits productes adquirits a productors primaris o comercialitzats per les empreses interessades.
- Quan l'ajuda depenga que siga repercutida totalment o parcialment sobre els productors primaris (agricultors);
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.
e) Ús de béns nacionals amb preferència sobre els béns importats.
f) Carbó, segons es definix en el reglament (CE) núm. 1407/2002
g) Adquisició de vehicles de transport de mercaderies per carretera concedida a empreses que realitzen per compte d'altri operacions de transport de mercaderies per carretera.
Queden excloses, així mateix, les empreses en crisi definides en l'apartat 7 de l'article 1 del Reglament (CE) núm. 800/2008, de la Comissió, de 6 d'agost de 2008.
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros.
DISPOSICIONS FINALS
Primera. Desplegament i aplicació
S'autoritza la subsecretària de la Conselleria de Benestar Social i la directora general de la Dona i per la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Segons establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present ordre, que esgota la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui detente la titularitat de la Conselleria de Benestar Social, en el termini d'un mes comptador des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
València, 27 d'octubre de 2010
La consellera de Benestar Social,
Angèlica Such Ronda
ANNEX I
Bases
Primera. Objecte
Constituïx l'objecte de la present ordre l'aprovació de les normes reguladores que regiran la convocatòria de la I edició del Premi Empreses Sàvies, per a reconéixer a les empreses de la Comunitat Valenciana que promoguen mesures que afavorisquen la Igualtat d'Oportunitats entre Hòmens i Dones dins de la seua organització.
Segona. Candidatures
Podrà participar qualsevol empresa que tinguen algun centre de treball en el territori de la Comunitat Valenciana i les accions del qual en igualtat d'oportunitats afecten este territori.
Les candidatures hauran de ser presentades per les empreses mateixes.
Tercera. Modalitats i premis
Les empreses candidates al premi hauran de presentar-se a una de les dos modalitats que s'exposen a continuació:
Modalitat A: empreses de capital privat que compten amb menys de 250 treballadors/es, i que exercisquen la seua activitat en el territori de la Comunitat Valenciana.
Modalitat B: empreses de capital públic o privat que compten amb mes de 250 treballadors/es, i que exercisquen la seua activitat en el territori de la Comunitat Valenciana.
L'import dels premis serà de 6.000 € per a la Modalitat A i de 4.000 € per a la Modalitat B.
Quarta. Accions premiables
Per a la concessió del premi es valoraran totes aquelles candidatures que incloguen actuacions que afavorisquen la igualtat d'oportunitats en l'àmbit empresarial i que especialment redunden en els apartats següents:
1. Incorporació de mesures que garantisquen un medi ambient de treball adequat, on treballadores i treballadors puguen desenrotllar la seua activitat professional amb dignitat i respecte, i on es garantisca l'atenció i millora de les condicions de salut
2. Disseny d'actuacions per a facilitar l'accés a la formació, tant per al reciclatge com per a la promoció, d'aquelles persones que així ho requerisquen, fomentant d'esta manera la igualtat d'oportunitats en l'empresa.
3. Garantir la inexistència de diferències salarials a l'hora de retribuir el treball de dones i hòmens amb l'aplicació de mesures d'acció positiva en matèria de política retributiva.
4. Implantar mesures de conciliació i/o recursos a les/els treballadores/s per a compatibilitzar les seues responsabilitats, personals, laborals i familiars. S'entendran con tals els portats a cap com a política d'empresa i que suposen la implantació de mesures de bones pràctiques, no el mer compliment de les mesures ja regulades legalment.
5. Eliminar manifestacions sexistes en el llenguatge, en la imatge i en el tracte, tant en l'interior de les organitzacions com en la seua imatge externa (publicitat dels productes o servicis de l'empresa)
6. Implantació d'accions positives que faciliten la incorporació, permanència i promoció de les dones en l'organització.
El jurat examinarà les candidatures presentades i formularà la corresponent proposta de resolució de la convocatòria, amb una valoració màxima de 18 punts, distribuïts entre els anteriors apartats, amb un màxim de 3 punts en cada un.
El jurat podrà excloure, motivadament, aquelles candidatures el contingut o presentació de les quals no s'ajusten a les anteriors condicions.
Quinta. Memòria
Les distintes candidatures hauran de presentar una memòria normalitzada d'actuacions, apartat D de l'annex II, i una memòria d'actuacions en format paper (mida DIN A-4) i en format electrònic (fitxer PDF), que sense sobrepassar les 30 pàgines d'extensió haurà de contindre:
a) Introducció, en la qual l'empresa farà una breu presentació d'esta i de les seues activitats, incloent-hi una succinta relació de les accions relacionades en la base quarta que ha desenrotllat.
b) Descripció detallada de les accions dutes a terme per l'empresa per a assolir els objectius proposats, aportant dades quantitatives i qualitatives, desagregades per sexe.
Sexta. Presentació de sol·licituds documentació i termini
1. Les sol·licituds es presentaran en la Direcció General de la Dona i per la Igualtat o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, (d'ara en avant LRJPAC) utilitzant per a això el model normalitzat establit a este efecte i que figura en la present ordre com a annex II, que haurà d'anar firmada pel/la titular o representant de l'empresa sol·licitant.
2. La sol·licitud haurà d'anar acompanyada de la documentació següent:
a) Document acreditatiu de la titularitat de la persona sol·licitant o, si és el cas, de la representació que detente.
b) Memòria segons el que establix la base quinta.
c) Autorització expressa a la Conselleria de Benestar Social, inclosa en l'apartat B de l'annex II de la sol·licitud, perquè esta obtinga, de forma directa, l'acreditació per mitjà de certificats telemàtics, del fet que l'empresa sol·licitant està al corrent en el compliment de les seues obligacions tributàries amb l'Agència Estatal d'Administració Tributària (AEAT) i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la dita llei. Si el/la sol·licitant no dóna eixa autorització, haurà de presentar original i fotocòpia de certificats positius de l'AEAT, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.
d) Declaració responsable del/la sol·licitant en què conste el nombre de treballadors/es (desglossat per nombre de dones i d'hòmens) de l'empresa, segons consta en l'apartat B de l'annex II.
e) Declaració expressa i responsable que l'empresa no ha sigut sancionada per resolució ferma per la comissió d'una infracció molt greu en matèria d'igualtat, d'acord amb el que disposa l'article 46 bis del Text Refós de la Llei sobre Infraccions i Sancions de l'Ordre Social, aprovat pel Reial Decret Legislatiu 5/2000, de 4 d'agost, segons consta en l'apartat B de l'annex II.
f) Declaració expressa del fet que l'empresa no està incursa en cap de les prohibicions assenyalades en l'article 13 de la Llei 38/2003 de 17 de novembre, General de Subvencions i del compliment d'obligacions de reintegrament de subvencions que, si és el cas, se li haguera exigit, segons consta en l'apartat B de l'annex II.
g) Declaració responsable referida a les ajudes subjectes al règim de minimis rebudes per l'empresa o entitat durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'empara; o, si és el cas, declaració responsable de no haver-ne rebut cap, segons el model que s'inclou com a document «declaració d'ajudes minimis».
h) Dades de la domiciliació bancària, segons el model que s'inclou en la present ordre com «fitxa de manteniment de tercers».
3. El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Comunitat Valenciana i finalitzarà el dia 15 de novembre de 2010. L'incompliment d'este termini determinarà la inadmissió de la sol·licitud.
Sèptima. Constitució del jurat i proposta de resolució del premi
1. Per a la resolució del concurs es constituirà un jurat nomenat i presidit per la directora general de la Dona i per la Igualtat, o persona en qui delegue, i integrat per quatre vocals i un/a secretari/a, el procés de designació del qual s'expressa a continuació:
a) Un/a representant de la Conselleria d'Indústria, Comerç i Innovació
b) Un/a representant de la Conselleria d'Economia, Hisenda i Ocupació
c) Un/a representant de la Conselleria de Benestar Social
d) Un/a representant de la Confederació Empresarial.
e) Un/a tècnic/a de la Direcció General de la Dona i per la Igualtat, que actuarà com a secretària del jurat, amb veu i sense vot.
2. La identitat de les persones que componen el jurat es farà pública en el tauler d'anuncis de la Direcció General de la Dona i per la Igualtat amb anterioritat a l'expiració del termini de presentació de sol·licituds.
3. Competix al jurat la interpretació i aplicació de les bases de la convocatòria.
4. El jurat podrà proposar, motivadament, que es deixe desert el premi en qualsevol de les seues modalitats i no podrà recaure en la mateixa empresa més d'un.
5. El veredicte del jurat s'emetrà a partir del dia 1 de desembre de 2010.
Octava. Resolució de la convocatòria
1. La competència per a resoldre la present convocatòria correspon a la directora general de la Dona i per la Igualtat, per delegació de la consellera de Benestar Social, amb veredicte vinculant previ del jurat, d'acord amb la Resolució de 27 de febrer de 2009 (DOCV núm. 5967, de 4 de març de 2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
2. La resolució de la convocatòria es farà pública en el tauler d'anuncis de la Direcció General de la Dona i per la Igualtat i en la pàgina web de la Conselleria de Benestar Social ().
Novena. Acceptació de les bases
La participació en la present convocatòria implica l'acceptació íntegra de les seues bases i de la decisió del jurat, així com aparéixer en la llista pública prevista en l'article 7, apartat 2, lletra d) del Reglament (CE) núm. 1828/2006, de la Comissió, de 8 de desembre de 2006.